# Guirionéeu ag er Religion/Chapistr 94

| ◄ Ag en exampl vad. | Ag er scandal ha goal exampl. | Deliein e hrér respettein er vélean hag en dud consacret de Zoué.  ► |
I. N’en dès nitra e zeliehemb dougein muyoh aveid er scandal, de larèt-é, er péh e laq un inean de gouéh er péhèd. Maleur d’en dén dré béhani é arrihue er scandal ! Ne faut nameit ur gonz, ur sèl, ur gest, ur sonnen, un avis fal, un tamig goapereah, ur gùenhoarh, eit lacat er réral de béhein. Ne faut nameit ur lulladen tan eid allum ur fournès abéh.
Er garanté a grechéneah e zeli hun douguein de secour er ré goan : eit quement-cé, mar-a-huéh, é hel hum gavouèt m’en dé ret lezel hemb gobér er péh n’en dè quet droug, guet eun ma tehé é nessan a gouéh ér péhèd a gaus d’er péh e hramb. A pe houyehen, e lar sant Paul, en hum scandalisehé mera brér doh m’en gùélèt é taibrein kig, ne zaibrehen jamæs, guet eun a rein scandal d’em brér. Gùel e vehé, e lar Jesus-Chrouist, bout taulet peb-eil-pen ér mor, guet ur mein melin doh er goug, quèntoh eit scandalisein ur hroaidur hemb quin.
II. Mar dé un droug rein scandal én treu péré n’en dint na droug na vad, petra e vou enta rein scandal guet en treu dihuennet ? O merhèd scan a bèn ! de béguement a béhedeu, a chongeu, a selleu hag a zesirieu méhus, n’en d’oh-hui caus dré hou hoarieu hag hou cusquemanteu diffournis ? Pautrèd sod ! de béguement a béhedeu é ma bet caus hou pourdeu énep d’er religion, énep d’en honestis ; hou soliteu d’er fallanté ha d’el léhieu dihuennet é péré en hum gavet ? Bégueu velimus hag ampouisonnet ! de béguement a zisputeu, a valice é oh-hui bet caus dré hou coal-gonzereaheu hag hou kirieu a zihue antand ? Hà hui e hellou remédein doh ol en drougueu e hoès groeit ?
O hui péré, dré hou ç’autorité, e zeli parrat doh en disordreu ag hou ty, pé, dré hou carg, e zeli arrestein er fal darempredeu én ur barræs, a béguement a dorfæteu n’en d’oh hui cablus, mar d’oh lizidant d’hum aqùittein ag hou tevérieu ? Hà hui, tud pinhuiq, tud cri, penaus é rescondehet-hui de Zoué a scandaleu beurerion péré hou carg a valloheu, e dær énep d’en nean, én ur huélèt é refuset coutantein ou dobérieu ha rein un tamig alézon ? Tadeu ha mameu, péré ne vihue quet revé er santeleah ag hou stad, hà hui e gompren péguement a gueu e hret d’hou pugalé dré hou coal scùirieu ? De zesirein e vehé n’hou pehé jamæs groeit dehai gùélèt en dé ; ne hoès reit dehai buhé er horv nameit aveit rein er marhue éternel d’ou inean. Er fal scùir en dès collet mui a ineanneu eit n’en dès er ré vad salvet dré ou scùirieu santel. A pe gleuehemb clêmmeu er ré dannet, n’en dès chet martezé unan a nehai ne larehé d’emb dré é huannadeu a zisespoèr : hennen pé hennont en dès me hollet dré er fal scùirieu en dès reit t’ein, dré er fal livreu en dès prestet t’ein, dré en hantis, en dibaucheu hag er hompagnoneaheu fal de béré en en dès me hasset.
Doué e gommand t’emb cârein memb er ré e hra gueu doh-emb : perac é ciasquamb-ni col ineanneu péré n’en dès jamæs groeit droug t’emb ? Na rustet ur jugemant hou pou-hui a pe zei d’oh tostat de dribunal Jesus-Chrouist ! Penaus en hou pou-hui misericord, goudé hou pout lamet guet-hou ineanneu péré en dès coustet dehou é hoaid, hag aveit péré en en dès reit é vuhé.
En hani e ra d’er réral, dré é faut, dré gonseilleu, dré scritur pé dré é fal vuhé, un occasion tostan de béhein, e zou rescondabl, emé Saivian, ag en ol disordreu de béré é ma bet caus, hag e souffrou quel liès a ihuern èl en dès collet a inean ; de larèt-é é rantehet cont de Zoué inean aveid inean ag er ré hou pou collet, hag ag er ré a béré é oèh carguet ; ha penaus en ineanneu-zé, collet dré hou faut-hui, e houlennou guet Doué vangeance énep t’oh, hag e vou épad un éternité hou pourreauïon cruellan. Hui hum hoarantou doh er maleur-zé, mar clasquet, dré hou pedenneu hag hou scùirieu mad, salvein quel liès a inean èl e hoès collet, ha mirèt, mar gueliet, doh quement a béhedeu èl e hoès laqueit de vout groeit.
A p’en dé hou puhé hemb difaut, a pe hret hou tevér revé Doué, mar hum scandalis un inean benac, n’en dé quet mui dré hou faut-é, ne rescondehet quet a guement-cé ; n’en dé quet ur scandal e ret dehou ; mæs ean-memb hum scandalis dré é valice prop. Chetu petra e hré er Pharisiénèd péré hum scandalise a vuhé Jesus-Chrouist ; chetu petra e hra hoah hinihue en dé en dud libertin hag impi, péré e hra goab hag hum scandalis a vertu hag a hrèd berhuidant er vugulion spirituel eit salvedigueah en ineanneu.
1° Me laquei poén eit dihoal a rein en distérran scandal. — 2° Me reparou dré ur vuhé a scùir vad en hani e hellehen em bout reit beta bermen. — 3° Me bedou bamdé aveid er ré e mès bet er maleur de scandalisein. — Men Doué, pardonnet-t’ein mem buhé scandalus ; hou péet truhé doh er rè e mès douguet d’er péhèd ; pligeèt guet-n-oh pardonnein dehai er fauteu de béré é on bet caus, ha dégasset-ind èl aben d’en hent mad.